Keskustan ministeri Anne Bernerin omistama yritys hakee työ- ja elinkeinoministeriöltä investointitukea sähköautojen ja latausjärjestelmien hankkimiseksi.

Berner tuotiin Teslalla puhumaan sähköautoilutapahtumaan Helsingin Senaatintorilla syyskuussa. SAHKOINENLIIKENNE.FI

Ministeri Anne Bernerin Vallila Interior on mukana yritysryhmässä, joka vaatii valtiolta useiden miljoonien eurojen tukea sähköautojen uuden tukiohjelman rahoittamiseksi. JOEL MAISALMI

Bernerin yritys Vallila Interior on hakenut energiatukea.

Bernerillä on 60 prosentin omistusosuudella määräysvalta Oy Vallila Interior Ab:sta, joka on yli tuhannen muun yrityksen kanssa jättänyt yhteisen investointitukihakemuksen työ- ja elinkeinoministeriölle lokakuussa.

Konsulttiyhtiö Eera Oy:n kokoama yritysryhmä vaatii valtiolta useiden miljoonien eurojen tukea sähköautojen ja niiden latauspisteiden uuden tukiohjelman rahoittamiseksi kolmen vuoden ajan.

Lobbaa Rehniä

Ministeri Anne Berner kiistää olevansa esteellinen. Hänen avustajansa toimitti Iltalehdelle sähköpostilla Bernerin kommentin, jossa ministeri sanoo, että yksittäiset tuet kuuluvat työ- ja elinkeinoministeriön ja joiltain osin myös valtiovarainministeriön vastuulle.

Bernerin mukaan hänen johtamassaan liikenne- ja viestintäministeriössä ”ei tehdä mitään yksittäisiä energiatukipäätöksiä”, eikä ministeriössä ”myöskään arvioida yksittäisen tuen saannin edellytyksiä”.

Hakemus on silti erikoinen.

Liikenneministeri yrittää vaikuttaa yrityksensä tukihakemuksen avulla työ- ja elinkeinoministeriöön, jotta tämä ottaisi käyttöön uuden väliaikaisen tukijärjestelmän sähköautoille. Samanaikaisesti liikenneministeri itse vastaa liikennepolitiikasta ja siitä, miten Suomi ryhtyy pysyvästi tukemaan sähköautoja.

Berner myöntää Iltalehdelle toimittamassaan vastauksessaan, että liikenne- ja viestintäministeriö vastaa liikenteen päästöjen vähennyskeinoista kansallisesti.

– Vaihtoehtoisten polttoaineiden edistäminen on yksi keinoista, toinen on liikennejärjestelmän uudistaminen – jota mm. liikennekaari edustaa, Berner sanoo viestissään.

Bernerin määräysvallassa oleva yhtiö yrittää siis taivutella tukirahaa sähköautoille ministeri Olli Rehnin (kesk) johtamalta työ- ja elinkeinoministeriötä – ja samaan aikaan Bernerin kuuluisi johtaa oman ministeriönsä valmistelua liikenteen päästövähennyksistä eli muun muassa sähköautojen yleisestä tukipolitiikasta.

Tukea laajemmin

Investointitukihakemuksessaan yritykset vaativat pääpiirteissään nykyisenkaltaisen tukijärjestelmän jatkamista kolme vuotta. Nykyinen tukijärjestelmä loppui muodollisesti viime vuoden lopussa, mutta siihen perustuvaa tukea maksetaan vielä vuoden 2017 loppuun saakka.

Investointitukihakemuksessaan yritykset esittävät, että valtio maksaisi tukea 30 prosenttiin saakka täyssähköauton arvonlisäverottomasta hankintahinnasta.

Tukea pitäisi yritysten mukaan maksaa maksutositteiden mukaan eli myös suoraan käteisellä tai autolainalla omaan omistukseensa auton ostava saisi tukea. Nykyjärjestelmässä auton omakseen ostava ei välttämättä saa tukea – paitsi jos ostaa osamaksulla. Tuen saamisen ehtona on tähän asti ollut se, että auto on pitänyt hankkia rahoitusyhtiön kautta.

Esityksen mukaan tukea saisivat myös hybridiautot eli kulkuneuvot, jotka käyttävät sähkön lisäksi esimerkiksi bensiiniä tai dieseliä. Tuki olisi lineaarinen. Nollapäästöisen auton tuki olisi 30 prosenttia. Jos auton hiilidioksidipäästöt ovat 50 grammaa kilometrillä, tukea ei enää saisi.

Tukihakemuksessa mainitaan, että tukikelpoinen auto olisi esimerkiksi Porsche Cayenne -kaupunkimaasturin hybridiversio.

Tuessa olisi esityksen mukaan leikkuri. Enimmäistuki olisi esimerkiksi 10 000 euroa autolta. Vanhassa tukijärjestelmässä enimmäistuki on ollut 18 000 euroa, mikä on edellyttänyt käytännössä Teslan hankkimista.

Työ- ja elinkeinoministeriö ei tiettävästi ole ottanut kantaa hakemukseen.

Koska hakemus ylittää kolmen miljoonan euron rajan, ministeriön on pyydettävä siitä lausunto yritystukineuvottelukunnalta. Neuvottelukunta on asiantuntijaelin, jossa on myös liikenne- ja viestintäministeriön edustaja.